Katona József Bánk bán-ját politikai okokból a fennálló rendszerre vonatkoztatható kritika miatt többször is betiltották a hatóságok. Elöszőr 1819-ben akadályozta meg a cenzor a mű színpadi előadását, „csak azért, mivel Bánk-bán nagysága meghomályosittya a Királyi Házét.”[[1]](#footnote-1) „Valószínű, hogy 1837-ben és 38-ban a politikai nyomás szigorodása miatt nem kerülhetett sor Bánk bán-előadásra: 1837 februárjában elítélték az országgyűlési ifjakat, májusban letartóztatták Kossuthot, …, folyt a Wesselényi ellen indított per.”[[2]](#footnote-2) „A szabadságharc bukása után a Bánk bán értelmezésében két irányban hatott. Fölerősítette az idegen elnyomók elleni indulatokat, de gondolkodásra késztetett Bánk tragikumáról, a „nemszeretem” V. felvonásról is.”[[3]](#footnote-3)A Bach–korszakban 1858-ig ezért tilos volt bemutatni a művet. A cenzúra tiltotta a királynő nyíltszíni meggyilkolását. 1868-ig csak meghúzott formában, majd a kiegyezés után már cenzúrázatlanul játszották. „… 1868. szeptember 27-én kerül színre először a Bánk bán a Nemzeti Színházban.”[[4]](#footnote-4) 1942-ben a németellenesség és az elnyomorodott nép panasza miatt a bőrös szakszervezet harmadik előadását már a rendőrség tiltotta be.[[5]](#footnote-5) 1956 után szintén félve nyúltak a darabhoz, nemzeti érzülete miatt. 1957-60 között be sem mutatták.[[6]](#footnote-6)

|  |  |
| --- | --- |
|  | Az alábbi – képzelet szülte – cenzori jelentés a kommunista párt gondolkodását érzékelteti:  *Az MKP Titkársága Cenzori Osztálya számára Jelentés Katona József:Bánk bán c. műve értelmezési problémáiról*  *A beérkezett operatív adatok szerint a darab bemutatása szovjet érdekeket sérthet, mert Melinda meggyalázása felidézi a felszabadító szovjet hadsereg katonáinak erőszakoskodásait a magyar nőkkel szemben, amely tényeket mi, magyar elvtársak mindezidáig maximális diszkrécióval kezeltünk, az ezekre való utalás még egy színdarab szintjén sem lenne kívánatos.*  *Ugyanezen szempontok szerint lehet veszélyes, ha a közönség Gertrudis vagy Ottó alakját a szovjet elvtársakkal vagy a kommunizmussal azonosítja,és ha szimpatizál az osztályidegen[[7]](#footnote-7) Bánkkal. A darab lázadásra buzdít, erős nemzeti érzülete sérti a kommunista internacionalizmus elveit.*  *Mindezek alapján a mű bemutatását nem – vagy csak erőteljes húzásokkal – javasoljuk. A megfelelő szövegkönyv kialakítására Major Tamás elvtársat, a Nemzeti Színház igazgatóját ajánljuk.*  *Kis Béla cenzor* |
|  |  |

1. OROSZ László, *A Bánk bán értelmezéseinek története*, Bp*.,* Krónika Nova, 1999, 18. [↑](#footnote-ref-1)
2. OROSZ László, *A Bánk bán értelmezéseinek története*, Bp*.,* Krónika Nova, 1999, 22. [↑](#footnote-ref-2)
3. OROSZ László, *A Bánk bán értelmezéseinek története*, Bp*.,* Krónika Nova, 1999, 32. [↑](#footnote-ref-3)
4. OROSZ László, *A Bánk bán értelmezéseinek története*, Bp*.,* Krónika Nova, 1999, 45. [↑](#footnote-ref-4)
5. OROSZ László, *A Bánk bán értelmezéseinek története*, Bp*.,* Krónika Nova, 1999, 65. [↑](#footnote-ref-5)
6. OROSZ László, *A Bánk bán értelmezéseinek története*, Bp*.,* Krónika Nova, 1999, 85. [↑](#footnote-ref-6)
7. <http://mek.oszk.hu/01900/01937/szerviz/kislex/kislexis.htm> (utolsó letöltés: 2017. 04.26.) [↑](#footnote-ref-7)